Eet jou Zambezi-mango tuis - Ministeries - Republikein
Monday, October 19th, 18:55:44
Eet jou Zambezi-mango tuis
Regering beskerm uitvoermarkte
15 January 2020 | Ministeries
Die regering het op 13 November verlede jaar 'n verbod op die verspreiding van mango's uit die Zambezistreek geplaas.
Volgens die ministerie van landbou, water en bosbou se woordvoerder, mnr. Jona Musheko, bestaan die moontlikheid dat dié mango's die Oosterse vrugte­vlieg in Namibië kan laat versprei.
Hierdie pes kan die land se toegang tot belangrike uitvoermarkte bedreig, sê hy.
Dit is die hoofrede vir die verbod, voer hy aan.
"Volgens buurlande se inligting en bewyse is die Oosterse vrugtevlieg in die Zambezistreek teenwoordig, wat vermoedelik van Zambië af kom. Dit is weens die direkte verbinding en beweging van diere, insekte en mense tussen die lande," sê hy.
"Beheermaatreëls is teen dié agtergrond ingestel om die verspreiding van die Oosterse vrugtevlieg deur mango's in die Zambezistreek na ander landsdele te voorkom," sê hy.
Volgens Musheko is die ministerie se afdeling vir plantegesondheid verantwoordelik vir die beheer en voorkoming van plantplae en -siektes wat Namibiese landbouprodukte en die handel daarin kan raak.
Die plantkwarantynwet gee die ministerie die reg om te verseker Namibië voldoen aan internasionale standaarde en konvensies, sê hy.
Musheko sê die Oosterse vrugtevlieg is 'n vernietigende plaag wat vrugte besmet en groot oesverliese veroorsaak.
"Namibië lewer uitvoerprodukte soos tafeldruiwe, waatlemoene, botterskorsies en ander groente. Daarom sal 'n hele besending wat na 'n ­internasionale mark uitgevoer word, op die uitvoerland se koste verwerp en vernietig word indien selfs 'n enkele vrugtevlieglarwe dit besmet," sê hy.
Volgens hom word besendings uit sommige Afrikalande wat deur dié vlieg geraak word, onderskep, gekonfiskeer en vernietig voor die beoogde bestemmings bereik is.
Dit teen groot ekonomiese verliese vir die uitvoerders.
"Om 'n geraakte mango te eet, het geen ernstige gesondheidsimplikasies nie, maar uitvoermarkte sal dit nie aanvaar nie," sê hy.
Dié probleem veroorsaak dat die meeste vrugte van sommige ­Afrikalande nie internasionale markte mag betree nie, sê hy.
Musheko raai mangoboere in die Zambezi aan om hul produkte slegs binne die streek se grense te verkoop.
Dr. Fidelis Mwazi, die Akkerbouraad se uitvoerende hoof, is bekommerd daaroor dat die Zambezistreek se mark vinnig versadig sal raak, omdat die mango-aanbod daar die vraag kan oorskry.
"As die boere dit na ander dele van die land kon vervoer en verkoop, sou dit beter wees. Ons voer reeds mango's van buite Namibië af in," sê hy.
Tog moet die beskerming van Namibië se uitvoergehalte landbouprodukte voorkeur geniet, sê hy.
"Ek het self gemengde gevoelens hieroor. Ek kom van daai streek af, en ná die vakansie kon ek nie eens 'n mango van my suster af saambring nie. Ek dink druk moet nou op die ministerie geplaas word om stappe te doen om die vrugtevlieg te beheer, en boere weer toegang tot die Namibiese mark te gee," sê hy.
Musheko sê geen duidelikheid bestaan tans oor wanneer die verbod gelig gaan word nie.
"Ons sal eers 'n studie moet doen," sê hy.
Intussen word Namibiërs gevra om saam te werk om te verseker geen mango verlaat die Zambezistreek nie.